Maak só as jy in gewelddadige betoging beland | Maroela Media
Betogings in Richardsbaai in KwaZulu-Natal. (Foto: Leon Lestrade/ANA)
Met die grootskaalse betogings wat Woensdag in die Pretoriase middestad uitgebreek het, is die kollig opnuut op die verwoesting wat dikwels met protesoptredes gepaardgaan.
Die slagoffers van hierdie geweld is dikwels nie mense wat direk by die kwessie betrokke is nie, maar omstanders of motoriste wat toevallig by die toneel verbyry. Daar word gereeld berig dat voertuie tydens gewelddadige betogings met klippe bestook word en in ernstiger gevalle selfs aan die brand gesteek word.
Dit is natuurlik raadsaam om altyd die gebied waar die betoging plaasvind te vermy en eerder van alternatiewe roetes gebruik te maak of jou beplande reis uit te stel. Maar hoe gemaak as jy in die middel van 'n betoging beland en dit is te laat om dit te vermy?
Die betoging gister in die middestad van Pretoria. (Foto: AP Photo/Yeshiel Panchia)
Eugene Herbert, besturende direkteur van MasterDrive, gee raad:
Bly op die hoogte van die nuus op nuuswebwerwe of ander nuusplatforms en deur sosiale media om seker te maak jy weet waar betogings plaasvind voor jy 'n roete kies.
Kyk uit vir mense wat langs die pad of op brûe saamdrom.
Kyk so ver moontlik vooruit wanneer jy bestuur sodat jy enige onveilige situasies dadelik kan raaksien.
As jy deur 'n betoging gedwing word om stadiger te ry of heeltemal tot stilstand te kom, identifiseer dadelik 'n ontsnappingsroete.
As jy voel die situasie raak gevaarlik, maak jou sitplekgordel los sodat jy vinnig uit die voertuig kan kom indien nodig. Binne jou voertuig is egter meestal die veiligste plek om te wees.
Moenie in enige negatiewe interaksie met die betogers betrokke raak nie.
As jy gedwing word om vinnig uit die gebied te kom, bly kalm. Moenie aggressief probeer wegjaag sonder om ander motoriste of mense in die pad in ag te neem nie. Dit kan gevaarliker wees as om kalm en stadig op te tree.
Gee gehoor aan wetstoepassers wat probeer om die situasie te ontlont. Hulle is opgelei om die publiek te beskerm.
Jou eerste prioriteit moet jou persoonlike veiligheid wees. Hoewel dit natuurlik verkieslik is dat jou voertuig nie beskadig word nie, stel altyd jou eie veiligheid bo jou voertuig indien jy moet kies.
Hou altyd iemand op die hoogte van waar jy is en wat aan die gang is.
Herbert herinner bestuurders om kalm te bly, al is die situasie vreesaanjaend. "Die eerste doelwit is altyd om die situasie heeltemal te vermy. Moenie onkant betrap word deur 'n potensieel gevaarlike situasie nie, en vermy dit om jou in te perk of te laat afsper wanneer dinge gewelddadig raak. Suid-Afrikaanse bestuurders moet voorbereid wees op enige scenario," sê hy.
Polisiebeampte deur huis se vensters geskiet
Twee seuntjies in hospitaal ná hulle amper verdrink
Korrel mooi en skiet raak
"Wetstoepassers is opgelei om publiek te beskerm" Grap van die dag. Hulle is opgelei om te "monitor"
Die betogers is BAAS in SA. Polisie is bang vir hulle, of polisie stem saam met betogers en kry dalk iets onder die tafel deur!
Beste raad: Emigreer, onmiddelik!!!!
Nog 'n tree nader aan die onvermydelike: Anargie – " Toestand van regeringloosheid, volslae wanorde waarin geen gesag erken word nie" HAT P.35